
    KRATKA POVIJEST BOLESTI I

     

    liječim samo stvarnost

hommagei – strogo zabranjeni

ugravirao sam na drvenu pločicu

zakucao je iznad vrata

male ordinacije

na granici čujnosti

nalijepio fluorescentnu sličicu

eustahijeve trube

čiji su ventili pritisnuti do trilera

a zatim legao pod stol

na kojem nije bilo ničeg

osim do bola ugođenog stetoskopa

k vragu i satelitska

i vaši sretni mesindžeri

osuti mrtvačkim pjegama

i vaši izgubljeni svjetovi

zar nikada ne spavate

pušioničari

ali pacijentica je već sjedila preko puta

i mrmorila

o krvnim podljevima na jagodicama

pjegavim bjeloočnicama

urtikarijama tamo gdje su se prije protezale

moonlight sonate

i zviježđa s njenog nosa

koja sniježe i po najjačem suncu

noću joj

veliki i mali medvjed

šapuću o izgubljenim odlascima

u očajničkom pokušaju da skratim priču

protresao sam joj ramena

i šapnuo

nema tu nikog osim tebe, baby

sve je to prokleta monodrama

kapiss’

  
    MONODRAMA

    (izgubljeni odlasci)

     

    pričaj mi strašne stvari o sebi

koje stvari

pa stvari koje nikada prije nikome nisi rekla, naravno

jednom sam pobjegla od kuće na par sati

daj, daj, ne pravi se blesava. sigurna sam da si već ubijala npr., davila golim rukama, kamenovala, vadila utrobu štonosekaže i slično

zašto bi bilo tko o bilo kome želio slušati takve grozote

a kako se drugačije uistinu zbližiti s nekim

ok, ubijala sam, ali i mene su

zaobilaziš temu

slušaj, doma imam pravog pravcatog vrtnog patuljka

izmišljaš

podvalili su mi ga na sajmu rabljenog cvijeća i pripadajućih elemenata. jede za dva polarna medvjeda i brblja ko pet baba. zove se alfonso

sereš

hej, pa nisam mu ja birala ime

    crvena:

jednog od narednih dana ti ćeš razvezati i posljednji čvor i ostaviti za sobom moja izblijedjela čudaštava. znam da ćeš se neko vrijeme vraćati kasno noću, ali samo kako bi pred jutro otišla još dalje.

usta su mi puna sušenih meduza i štavljene kože. moje riječi padaju pred tebe kao mrtve. diskretno mi daješ do znanja da bi najbolje bilo svojski šutjeti o svemu.

    alfonso (samo me letimično pogleda preko ramena):

pošteno. i tako već odavno nemaš bogznašto za reći, baby.

    pjegava:

otkada te nema, iz kuće izlazim ranim jutrom lakoga koraka, prozračna poput avionskog traga na vedrom nebu, skoncentrirana na divne sporedne stvari razasute po pločniku. vraćam se na vrijeme za ručak, s cvijećem u naručju i svježim voćem u najlon vrećicama. nezamjenjivo građansko dostojanstvo građanki uramljeno je na zidu moje spavaće sobe umjesto obiteljskog portreta.

ne vjerujem u tvoju žudnju. svi su tako uvrnuti i plahi kada najviše treba pokazati hrabrost. ne zanima me tvoje smiješno skrovište, ni tvoja nepovratno oštećena mjesta. ostajem ovdje. ovdje je sve utješno ograničeno. pa i ljubav.

    alfonso (zalijeva cvijeće na balkonu, zijeva):

morat ćeš to pustiti na miru, baby.

    crvena:

do maloprije sam šutjela kao riba gusto upletena u tvoju kosu kroz koju se nadviruju zvijezde. stavljala sam ti emajl na ušnu školjku, a da mi se nije potkrala nijedna jedina riječ. sada bi najednom pričala, ali je prekasno da te nazovem. sat pokazuje da je vrijeme upravo prošlo. kao i posljednji autobus ove noći. svijeće palucaju duž cijele vukovarske. spomendan je. niz ulicu se cijedi razliveni vosak i kiša. za uglom cvili strašno rezignirani simfonijski orkestar. naravno da slijedi žučna rasprava s bogom ili s onim što je od njega ostalo. i vječno pitanje. što zapravo treba reći tebi ili bilo kome?

    alfonso (sjedi u osvijetljenom prozorskom okviru i puši):

hej, hej, a da ljude jednostavno pošalješ na cameru obscuru dot com? a da spomeneš nešto što se lako čita, baby? a da malo bolje razmislimo o svemu što te je bacalo u zanos? ahahaha-hihi-haha

(sve dok ga ne poklopim lončanicom)

    crvena:

ta kiparica je rekla, nikog ne očekujem do osam, kako bi bilo da me izvajaš u obliku školjke ili morskog konjića dok još imamo vremena?

ali ja samo prodajem perlice i dream catchere dolje na plaži, a ni to mi ne ide najbolje. mogla bih izraditi nešto čemu ćeš se kasnije smijati, rekla sam, a malo krivonogo pseto je zarežalo na balkonu.

ona zloguka lutka ukradena iz muzeja moderne umjetnosti me razroko gledala s naslonjača, a zatim su ipak krenuli prvi taktovi valcera. ram pa pa, ram pa pa.

    alfonso (samo mu vrh kapice viri nad dućanima cimetne boje):

ma daj, baby, pojednostavni nam, pliiz!

    pjegava:

u jednoj od ovih visokih kuća, iza jednog od onih blijedožutih prozora, možda u onoj potleušici pokraj starog rimskog naselja, ostali su moji harmonikaški zvukovi i cirkuska kola, a moje putovanje je zauvijek završilo.

svaka pomisao na ostanak mi naliježe na grudi poput nenadano aktiviranog zračnog jastuka.

ali ostajem. i točka.

    alfonso (leži skriven ispod gljive na pizzi, namiguje):

baby, ne vjeruj ni riječ. u džepu joj je divlja mačka čiji je rep visoko podignuti prugasti upitnik.

    pjegava:

u baru na dokovima. na istoj hrpi; mornari i njihovi kapetani, lake žene s inteligentnim tužnim pričama, pjesnici vječno uronjeni u alkohol i ranu smrt, odbjegle djevojčice sigurne u povoljan raspored planeta.

za stolom u kutu ispijam svoju prvu kavu, a već oko dvanaest prvu čašu crnog vina. netko kog uopće ne poznajem mi brzo naručuje novu. izvana dopire zvuk tegljača. šankerica pali svijetla od kojih samo nazirem tvoje pokrete. čekaju se lučki radnici iz druge smjene.

a zatim tišina i blues u haljini od komadića razbijenog stakla. svijetlim crveno. poput lampiona.

    crvena:

fijesta je krv pomiješana s prašinom i polomljenim rogovima. muškarci u zgužvanim lanenim odijelima sa zavrnutim nogavicama fućkaju kada te nanjuše. oni koji ne fućkaju imaju satove na dugim srebrnim lancima i monokl. netko lijeno okreće vergl. putem do hotelske sobe uštinem bosonogo dijete uronjeno u kaleidoskop.

predvečer mi šiješ raspuklinu na čelu i ranu na leđima zadobivenu u uličnoj borbi, a zatim me tako pokrpanu potežeš prema kabareu na uglu. u dnu prozora se lijeska maroko.

kao i obično, loše procjenjujem udaljenost.

    alfonso (pokušavajući se popeti na wc- školjku):

lagano mi se povraća od tebe, baby.

    crvena:

na dvorišnoj rasprodaji. štapovi, bičevi, korbači. preparirano cvijeće, umjetno perje, svilene marame. kišobrani, suncobrani, gromobrani. stoljetna prašina i 149 vrsta šešira. glavu guram u jedan stari panama, a tebi nabavljam fino uščuvani kobali od zečje dlake. preskačem po tri skale penjući se do tvog stana.

    pjegava:

dobila sam šešir u kojem ću obići sve gradove koji počinju sa sao. paulo, antonio, jose, martinho, vicente, luis… pisat ću poeziju, opasnu i zelenu poput južnoameričkih rijeka.

tebi ću nabaviti usnu harmoniku i izrezbareni naslonjač kojeg ćemo vući svuda za sobom. spavat ćemo pod mostovima ispljunute u noć poput brodskih baklji, uvlačit ćemo se u barbarske haustore i tu i tamo platiti sobu u sumnjivom hostelu. bez plana putovanja, bez dana i noći, s potjernicama koje gore na suncu, prepuštat ćemo se mračnom palucanju svijeta, udišući potpuno nove mirise mesa i prašine.

    crvena:

u vlaku uvijek sjediš pored prozora. to je zato što ja ionako ne vidim najbolje. razmišljam o tome kako bi negdje trebalo zapisati da smo jednom sišle negdje u planinama samo zato što su se na noćnom nebu zvijezde prožimale kao na van goghovim platnima.

ako te u snu muči zvuk parnog stroja i neobično vrtloženje u želucu, ne brini, to te samo ja ukucavam u priče o putovanjima na koja se nikada nećemo otisnuti.

    alfonso (dok čita pjesme blaisa cendrarsa):

znam, baby, s njom se je uistinu moglo sve do srca svijeta.

  
    S CRNOM HARPIJOM NA PRAMCU

     

    odmah sam odlučila

razboljet ću se

jednostavno ću dopustiti da me shrva

zaprašit ću njome vlasište

premazati šarenicu

ispuniti pupak

zapalit ću se

a zatim odbiti od atmosfere

i polako gasiti na povratku

divan je to prizor

poput vatrometa

tonut ću u blještava prostranstva praznorječja

s pokojom trakom humour noira u kosi

s jednom od onih velikih praznih priča za petama

sve dok mi vlastiti koraci ne budu strani

dok se nebo ne zažari od moje groznice

moj neopozivi udes

moj vlastiti neopozivi udes

je poslušno zasjekao pustinju

baš kako sam htjela

s crnom harpijom na pramcu

  
    KRATKA POVIJEST BOLESTI II

     

    pacijentica je cijelu jednu zimu

robijala u sibirskim rudnicima

i tamo je pod prstima na snijegu

jedne staklene noći

nastao njen otisak

lijep i prozračan

poput balerine boljševik teatra

možda si trebala odabrati toplije mjesto

sprijateljiti se s tigrom

meduzom

južnim zmajevima

nabaviti bat za meso

iz predostrožnosti

rekao sam pomno grickajući vrh olovke

ali samo je tamo

bilo moguće kondenzirati pjege

koje su joj sada

napadale krvna zrnca

i perforirale lijevu klijetku

koja prijeti da se otkine

i zauvijek propadne u bezdan debelog crijeva

i da u njoj zauvijek ostane ovaj misni ton

kojim tako postojano izmišlja povijest bolesti

prikrao sam joj se s leđa i kucnuo je

po žili kucavici

znam da je noću i dalje uzimaš

intravenozno

namignuo sam

a to je tek početak

odvratila je

  
    KAKO SAM TE IZMISLILA

     

    izmislila sam te

komadić po komadić

dok sam robijala u sibirskim rudnicima

na kraju su te haskiji stvarno provukli na saonicama

a ja sam ih pokušala stići

ali bio je dan od sječe

i nosila sam prevelike čizme

kasnije uz vatru

vratile su se oči

a glumica iz jednog starog filma

pružila mi je tvoja ramena

kada se na nebu napokon pojavilo

zviježđe s tvog nosa

staklenke na mojoj polici

već su bile prepune tvojih riječi

  
    AMAZONKE

     

    uvijek nekako dođe taj dan

žbuka krene otpadati sa zidova

i pojave se pukotine

kroz koje se jasno vidi da su pukotine

i zavraga onda cijeli spektar boja

kojim ih premazujete

i zavraga strelice

blagonaklono odapete u ruke i noge

ne bi li posrnule

i napravile šepav zaokret natrag

prema muzeju voštanih figura

i pripadajućih im goblena

zavraga

one su već uzele svoje igle za pletenje

i probole djevojku s krčagom

i dječaka s trubom

tako strasno da su čak i šukunšukunšukunbabe

obrisale hladni znoj s čela

a do ovdje se čulo njihovo složno uimeisusovo

isto ono koje se s koljena na koljeno

prenosi stotinama godina

kao naslijedna bolest po majci

amazonke ih zamjenjuju

potpuno novim ushitima

same poput grete garbo na zalasku

  
    NOVI POREDAK

     

    prošlo je već dosta vremena

otkada si prvi put dopustila da te utješi

kasnije je se riješit nisi mogla

bila je poput predugačkih rukava

stalno u prstima

uselila se u glavu

zajedno s japanskim kuglicama

a olakšanje te podiglo

poput balona ispunjenog helijem

skoro pa si i progovorila

onim naduvanim pačjim tonom

nekakvu pošalicu na svoj račun

o luster si objesila jabuku

i grickala je s rukama na leđima

pred ogledalom si se štipala za obraze

a mekoća te do suza nasmijavala

jednog dana otvorila si prozor

i mrtva hladna

lansirala novi poredak

  
    POTRAGA

     

    da bi došla k tebi morala sam

ukrotiti sve krotitelje zmija i lavova

(a znaš koliko se bojim zmija i koliko su lavovi opasni)

upoznati barem jednog čuvara državnog pečata

(a znaš da su oni rijetka i tajnovita vrsta)

naučiti žonglirati nadzornim odborima

upravljati svjetionikom poput ET-a

i baš kad mi je pogled pukao po cijelom arhipelagu

odlučiš me zazvati skraćenom varijantom mog imena

pa sam se na mjestu ukopala

ne vjerujući vlastitim ušima

    šta ti bi da me tako skratiš

i to baš sada

kada sam odlučila izići bez kišobrana

iako se nimbusi roguše

kao da će padati i maske i sjekire

  
    ZVJERKA

     

    za jednu šumsku zvjerku

ležiš neobično blizu vatri

i poigravaš se posljednjim plijenom

koji te slijedio

čovjekolikom vjevericom

s jednim staklenim okom

    pored vatre je mreža za ljuljanje

kojom se koristiš spretno poput mornara

u njoj si istraživač bezbrojnih nebeskih crvuljaka

nepomičan i skoncentriran na svako vrtloženje

u kapi nebeskoj

neustrašivi zapisivač priča u tebi

ne bira pravac kretanja

ionako se sve kreće u koncentričnim kružnicama

i završava u jednoj, te istoj točci

ovdje gdje su vatra i mreža

    već neko vrijeme ti se prikradam

uz tamtamanje bubnjeva u pozadini

oprezno gradim plan kretanja

prije ili poslije

uho ću položiti na tvoj pupak

  
    KUĆICA ZA GLUHONIJEME

     

    moja kućica za gluhonijeme bila je sva

od nasnimljenih tango glasova

bučno uvezenih kratkih priča

i tiho ukoričenih ruskih klasika

ti si u svoju ulazila s pažljivo odabranim držanjem ramena

uokvirena u skupi stilizirani mozaik

i danonoćno prebrojavala nadignute dijafragme

rodbine i svojte

    i uopće nije bilo lako izići

sjećaš se

užasno je teško bilo stati na onu vjetrometinu i progovoriti

jezik je bio drvena žličica

rečenice su se gubile zahvaćene praznovjerjem

i zbijale ponad grkljana

pa smo ih laštile dlanovima

i zasipale ušećerenim voćem

stavljale krijesnice umjesto interpunkcije

ne bi li štogod rekle

ne bi li se štogod čulo

a onda si se sjetila

pa si pod nas rasprostrla red baršuna

pa red šantung svile

nekoliko ulica niže

djevojčica je uspjela kristalno čisto dahnuti r

i sve je stalo pucketati i zrcaliti se

poput ukazanja na prozoru

poput slomljenog stakla

trenutak se zažario na nebu poput repatice

i ja sam ga pokušala zadržati mrežom za leptire

ali svemir se već prelomio

i tebi

i meni

i njoj

kućica za gluhonijeme

lelujala je na pučini

malena i zamućena

kao rukom odnesena

na tisuće hvati gustih misli

na tisuće hvati plahih riječi

progurano je kroz vatrene obruče

ne bi li ona groznica

što čvršće sklopila prste nad našim glavama

  
    JA PUŠEM, TI PUCKAŠ

     

    puhala sam balone od sapunice

na svim svojim putovanjima

padali su s aiffela

pretvarali se u staklo na aljasci

lelujali za gondolama

gnijezdili se u dekolteima

mutili poglede

pjenili temzu

osvjetljavali katedrale

puštali da se prođe ispod duge

    a onda si došla ti

ja sam puhala

a ti si ih puckala

ne bi da si mi mama

  
    SATI PREKOMJERNOSTI

     

    samo pod cirkuskom kupolom

umjesto neba

samo tih nekoliko večeri

na visoko razapetom trapezu

dodirivala sam tvoje vlastito nedodirljivo biće

neuravnoteženo i šareno

poput yo-yo-a

a onaj prazan prostor

u kojem smo se mimoilazile poput kometa

bio je presavinut do veličine zrna

i gurnut duboko u ključanicu

a mi smo stajale onako sijamski raspoložene

čvrsto srasle u korijenu jezika i ušnim školjkama

preko svake mjere prekomjerne

i uzvikivale

ovo ti ide ravno u srce

a ovo tik pored lijevog uha

ovo te pogađa u trbušnu šupljinu

a ovo ti je nešto za pod jezik

sati prekomjernosti

ti divni sati prekomjernosti

moja opsjednutost prepolovljenom mulatkinjom

cirkus medrano

cirkus fernando

mlle la la

tvoje vlastito nikad dodirnuto biće

spuznulo je na moj dlan

i obje smo visjele o koncu

obje smo visjele o koncu

u satima prekomjernosti

divnim satima prekomjernosti

okrenute naglavce

sa sjajnim sječivom pod vratom

s dvije ulaštene topovske kugle u grlu

naše sudbine su kao nikada prije

vlažno pucketale obećanjima o tajnovitosti

  
    ESTETIČARKA

     

    ne treba ti puno

dovoljno je da me samo okrzneš očnjacima

pa da mi se špekule iz džepova

raskotrljaju po cijeloj ulici

praćene mutnim pogledima bivših vlasnika

(dječaka iz susjedstva i poneke djevojčice sumnjiva morala)

u hipu se smežuram do suhe šljive

pa me peglaš cijelu noć

ne bi li ponovo postigla prirodnu veličinu

sreća moja što si takva estetičarka

  
    SUTRA ĆU TI PREDLOŽITI DA ODEMO

     

    sanjam nas u beduinskoj povorci

kako preskačemo crvene dine

i spavamo u šatoru na rubu svijeta

sanjam nas na mjesecu

kako gubimo tlo pod nogama

i dajemo smiješna imena zvijezdama

a onda skačemo

na mekano tlo američkog juga

i probijamo se kroz pamuk

do tisuće stabljika udaljenog trijema

i sve to zbog izblijedjelih kombinezona

i slamnatih šešira

koji odlično pristaju uz

promišljanje o novim daljinama

u kojima nas sunce na zalasku

uokviruje u minijaturu

    sutra ću ti predložiti da odemo

  
    MINI JU

     

    često se dokotrljaš

ostavljajući gumene medvjediće

i čokoladne mrvice po asfaltu

to je zato što je u tobolcu mini ju

mini ju koji miriše na južno voće

hvata sve radio stanice svijeta čokoladnim antenama

i uporno mi odriče zajednički kadar

tu i tamo žmirne prema meni

i priupita me nešto

od čega se moj mali sputnik

sruši na prvo stablo

  
    VELIKI PRASAK

     

    dok se replikanti ujedinjuju

pod istim stijegom

ti putuješ u novu galaksiju

do samog kraja svijeta

već odavno te zove žamor

na njenim trgovima

i huk najjužnijeg mora

kartu ti je dao revoltirani ciganin

ispipavši je iz šešira punog novčića

a onda ti je namignuo dečko poznat po koraku

(starci ga se odrekli na vrhuncu slave)

domaći u tebi su se promeškoljili od zadovoljstva

pred očima zatitrale nove i supernove

    svemir je luna park

misliš u sebi

mjehurić sam na samoj granici svodova

zemlja je sada dovoljno daleko

a ti si dovoljno blizu

napokon će se dogoditi veliki prasak

  
    KRATKA POVIJEST BOLESTI III

     

    slušaj

u najboljem slučaju

samo te je okrznula njena ruka

a ti si nastavila lakirati zrak

kapiss’

zrak

povukao sam je do prozora

kroz koji se jasno vidio

mali princ kako sjedi u svojoj zelenoj dolamici

na crvenom planetu veličine lubenice

a zatim je gurnuo kroz stražnja vrata

do rijeke niz koju se upravo

spuštao kockarski parobrod

i vrisnuo

zar ne vidiš

sve je to tvoja faking izmišljotina

ne postoje ni mali princ

ni pjegava

ni vaša šumska priča

ničeg nema

magla

kapiss’

a ona je onim tankim rukama stala odgrtati zemlju

sve dok se nije ukazalo malo truplo od terakote

a on?

tko je on

upitao sam

vrtni patuljak

nepokolebljivi nagovarač

šaptač bez premca

alfonso

a malo lijevo je

srebrni letač

svjetski putnik

majstor munjevitih odlazaka

svi padoše od iste ruke

očajno će

ovo je dakle tek početak

rekoh odozgo

a što si ti mislio

žmirnula je odozdo

  
    UBOJSTVO VRTNOG PATULJKA

     

    sinoć si ubila jednog vrtnog patuljka

nešto si mu šapnula

i počeo je trljati oči

sve dok mu se ruke nisu otopile

postojani kositreni vojnik

je spakirao svoju drvenu nogu

i maketu svjetionika

te se skamenio od tuge

a ja sam ostala krvava ispod kože

  
    REZ NA PRAVOM MJESTU

     

    pitaš se od čega živim

i kako mi je ustvari

na ovoj našoj putanji u obliku pereca

ti si obla od uvijanja oko rasvjetnih stupova

umorna od trgovine ugodnim dojmovima

sve češće mi uvaljuješ robu s greškom

i saopćavaš loše vijesti

    već si obezglavila priličan broj tratinčica

ni jedne se ne sjećaš

ja pamtim svaku koja me pomilovala

    pitaš se od čega živim

živim od preciznih filmskih rezova

i ponekog zatamnjenja

    rez na tvoju rastvorenu košulju

na tvoje noge oko moga struka

i porno usne

rez prije svakog pokušaja bijega

rez na nas dvije

mekane i sjajne

poput repića od škampi

  
    NIKAD NE ODUSTAJEŠ

     

    nikada ne ostaješ

tako da ni ne znam

u što se pretvaraš

nakon pola noći

i onih gegova za sretan kraj

moja pulčinelo

moja trbušna plesačice

moja kopelijo

moja pepeljugo

ja najčešće spavam sama

pa nikom ne smeta

što se iz mene po cijele noći

rasipaju crteži kredom

mali krokiji prethodne večeri

ujutro ih pronalazim svuda po sobi

i prije prve kave vješam na telefonsku žicu

a zatim čekam

  
    SMRT NEVJERNOG DRUGA

     

    isprva sam ga samo gledala

sklupčana na dnu kreveta

žmirkao je poput mačke

protresla sam ga i prislonila na uho

bio je zdravo kompaktan

znala sam da samo glumi kontuziju

pa ga premjestih u kuhinju

pod izgovorom da mu je tamo toplije

a onda zavirih kroz ključanicu

mirno je trošio svoje reckice

i dalje te ljubomorno krio

pa rekoh

hall 5000

tvoja odiseja je svršila

mislio je da se šalim

a ja sam ga lansirala

bez odbrojavanja

u jedan

pa u drugi zid

zajedno s tvojim slikama

i pustim riječima

ujutro sam dugo sakupljala dijelove

pored njega sam stavila njegov vjerni punjač

i spustila zastavu na pola koplja

  
    NEŠTO JE TRULO U PLEASENTVILLU

     

    nije me briga što si sve uzela

i što si moje bacila kroz prozor

nema tu ničeg bez čega se ne može

lijepo proživjeti dan

    u svom malom grčkom restoranu

ja ću ti sama dodavati stvari od porculana

sve su redom nabavljane u 5 do 12

za male pare

slobodno razbijaj lutkice i vaze

otresaj po njima pepeo sa svoje cigare

noge prekriži na jastuku

ostavi otisak cipele na zidu

pogledaj u dno čašici

pa mi pričaj prostote

(znam da ih ima pod svim tim tilom)

pusti priče za malu djecu

nisi ih ti pisala

ne puštaj me natrag

nešto je trulo u pleasentvillu

  
    MOJ NOVI PRIJATELJ

     

    dovoljno je da se prekrijem preko glave

usred bijela dana

ili na bilo koji drugi način zastranim

pa da iz mraka dotutnji

moj novi prijatelj

isprva je samo zurio u mene

a kad netko tako uporno zuri

prije ili poslije mu se obratiš

ili ponudiš onim što ti se našlo u ruci

i možda ga se nikada više ne otarasiš

a možda nećeš ni htjeti

ovom mom nije puno trebalo

i već je znao sva moja tajna mjesta

na kojima krijem kuba cigare i kožne rukavice

satima smo dijelili pogled na plafonjeru

i gravirali imena na pljoske

šutim o njemu

previše je zlobnika koji bi rekli

ah, šizofrenija

a on bi onda šiznuo od bijesa

i ja bih se možda pokolebala

iako znam da nitko od njih

nije tako dobar poznavalac

aerodinamike ljubavnika

  
    BILO TI JE SVEJEDNO

     

    dok si reckala crvene vrpce

i lomila krokant

kratkim karate potezima

malo tko je mogao znati

da se upravo sprema kiša meteora

i da bi ustvari trebalo

uključiti galaktički štit

u stilu starih grčkih skeptika

    umjesto toga

pretvarali su se da ne vide

kako su ti usne izgrižene iznutra

kako ti se hruštevi roje pod kožom čela

i kako ti onaj krokant jedu iz ruke

iako je hladna poput sječiva

od nehrđajućeg čelika

    ma što sada govorila

bilo ti je svejedno

što putujem po svijetu

i bušim male rupe u kamenu i ledu

te ronim na dah s tvojom kosom u zubima

i što svakog trena mogu završiti

s harpunom u desnom obrazu

i vodenim mjehurićima u plućima

  
    KADA ODEM

     

    kada odem otići ću kroz prozor

spustit ću se niz fitilj za punoga mjeseca

i odzviždukat u andaluziju

s naramkom tvojih stihova

i pametnih konstrukcija

pisat ću pikareske

poput tebe

i tvrdo ukoričene prodavati ih

buntovnim damama u ćorsokacima

a one će ih kriti u pijesku svojih terarija

i čitati za vrijeme nogometnih utakmica

a svaka buba okrenuta na haubu

postat će nezamislivo dirljiv prizor

no figuerasu neće zafaliti

ni jedno jedino jaje

  
    CEPELIN

     

    jednom kad se naš cepelin spusti

širokim pokretom ruke

pokupljenim u nekoj opereti

odapet ćeš strelicu

u krošnju cepelina

a stazu od hermelina

zamotat ćeš poput večernje haljine

i zadić je iznad koljena

kao da se spremaš otrčati kući

odaju te samo billbo bagins stopala

  
    APETIT

     

    ti i taj tvoj apetit

postat ćeš debela

na kraju ćeš prsnuti

kao onaj debeljko iz monthy pytona

dići će se gadna prašina

i spustiti

jednom će netko dletati zidove

i s gađenjem otfrljaciti

mali očnjak

u kanalizacijski odvod

  
    OPET VOLIŠ NARANČASTO

     

    tvoja peglica je tako prokleto plošna, kažeš

i zijevanjem usisavaš sva naša mjesta

u svoje debelo crijevo

vrijeme je da te gurnem u nekakav foto album

pa da sve postane stvar slučajnosti

da nam šanse budu 6/45

osjećam kako ti se ponovo lijepe tvoje narančaste stvari

za ruke i stegna

i kako mi sve češće mašeš bijelim rupcem s palube

a onda se praviš da je riječ o najobičnijoj papirnatoj maramici

znam

uskoro ćeš kazat nešto poput

dosta mi je ove vijavice

i zbit će se maca pored tople peći

a ja ću se pješice vratiti na sjever

peglica je ionako bila na dug

  
    MOJA FRIDA

     

    moja frida je odlučila otići

iako će joj se tamo vratiti astma i mrena

prorijediti obrve

a haljine ostati bez pruga i opruga

moja frida je odlučila otići

a tapetić trave koji sam vukla svuda za nama

gurnuti duboko u spremnicu

pored zaboravljenog chardoneya

    naš zvjezdarij, pjeskarij i cestarij

neka prekrije stoljetna prašina

neka se osuše i smežuraju

neka ih pojedu moljci

nigdje jednoga traga o nama nisu sačuvali

ti pusti kilometri

te puste zvijezde padalice

    naslikaj me moja frido

sa slobodnim rasporedom rana i ožiljaka

da vidimo ima li smisla ostati

da vidimo što će uopće ostati

da vidimo treperi li to što ostaje

na kraju mi istresi malo cukra na rane

moja mala cuker-maherice

u prahu

  
    PRIČAJ SA MNOM

     

    zašto me puštaš da skapavam od gladi

ima i bržih načina da se netko usmrti

da nestane

zašto me stanjuješ

gdje me namjeravaš uglavit

na policu s knjigama

u knjigu samu

trebaju ti nove kazaljke na satu

ok, samo neka bude džepni

znaš da ne volim svjetla pozornice

strpaj me negdje gdje je toplo i usko

u čarapu, možda

ili podstavu kaputa

obavij me onom svojom

ultramarinskom plahtom

i pošalji negdje

gdje se živi od školjaka i spužve

tiho i s puno nade

ostavljam ti svu svoju ušteđevinu

ušuškaj se pokraj našeg the enda

pričaj sa mnom

  
    SUĐENJE

     

    na optuženičkoj klupi

klupko vune probodeno iglama

    tužiteljica

crna pupasta mačka

prilično iznervirana sporošću pravde

ponavlja po stoti put

    na kutiji je jasno pisalo

garantiram zabavu do iznemoglosti

a mučki mi je pokušalo isplesti džemper

zidne tapete

čarape

    sudac s rolat frizurom

promiješa par utega na vagi

i napokon zaključi

rasplesti i pretvoriti u crtu na EKG-u

  
    IZUZMITE ME OD POSJETA ŽALOVANJA

     

    rado bih te povukla

i ovoga puta

uz skale, pa niz ulicu

dok se grad ne ugasi

dok nam kaledioskop

ne prsne pred licem

    ali šal ti se upleo oko noge od stola

a lice ti zbog toga i nije previše žalosno

pa odlučim ne forsirati više

vidim

stare slike si vratila na kantunal

preslušavaš cd-e revijalne glazbe

i lomiš ruke u stilu kućanice

    vrijeme je da potražim izgubljene godove

i organiziram tihi pogreb

molim vas izuzmite me

od posjeta žalovanja

  
    SVI GRADOVI NA RAZGLEDNICAMA SU ISTI

     

    svi gradovi na razglednicama su isti

posebno noćne panorame

svijetla i prozori su raširena pojava

i znam da ćeš

pozdrave iz charlstona

i pozdrave iz mar de plata

nakon nekog vremena

ubacivati u ladicu nepročitane

mislit ćeš

pa otud si me već pozdravila, zaboga

jednom kad se vratim bit ćeš stara i zimogrozna

a ja ću te grijati pričama

o francuskim crkvicama

i rumunjskim maglama

hvalit ću se adresama zanimljivih stranaca

i fotografijom ulovljene sabljarke

a one kreolke iz new orleansa

tamo te nikada neću odvesti

sve su ti redom nalik

  
    KOTLOVINA

     

    na prozoru sazrijeva žega

fasada se ranim jutrom povija pod suncem

zavjese lelujaju poput indijskih plesačica

zapletene u ostatke stvarnosti

zrak je rastopljeno staklo

grad se puši

ja pušim

kroz raskriljene prozore automobila

frcaju žvake i opušci cigara

na asfalt natopljen maslinovim uljem

dobacujemo majku jedni drugima

ulaštene metalne muhe ginu na šoferšajbi

frckajući smeđim žilicama po staklu

kojeg su na pumpi oprali srednjoškolci

krčkamo se u loncu s kotlovinom

černobil kočnica i tankih živaca

sintetika natopljena znojem

veliki blještavi pisoar

na radiju javljaju

da požar pustoši miljama daleko

tvoje ruke u širokim zaveslajima

klize pučinom

u ušima mi zuji od tišine tih pokreta

usne oblikuješ u TIMBEEER

pokušavam ostati uspravna

ali se lomim ploštimice

ostajem sjediti na svom kolcu u izlogu pečenjarnice

povorka je nadomak centru

  
    INDIJANSKO LJETO

     

    sjećaš li se onog indijanskog ljeta

i njegovih boja

pitam dok zakuhavaš mrtvu tišinu i nabireš ćelo

kao da nikada nije bilo ni krvi, ni baruta

ni onih zvijezda zornjača

ni zviježđa, ni sazviježđa iznad jarbola

kao da se sve bitno nije dogodilo upravo onda

u onim crvenim noćima

dok su džepovi bili prepuni jokera

    već sam htjela staviti i malu tetovažu

vodila bi od vrata

a u podpazušju bi se skutrila divlja mačka

omekšala od topline i tišine

no tebi se već okamenilo novo lice

ukradeno s kakvog gradskog trga

uramljeno u težak, pozlaćen okvir

strogo i daleko

kakva već je spomenička baština

    već unaprijed mrziš golubove

želiš da te ulašte poput chevroleta

poput cipela fićfirića

ne sjećaš se da su naši pjesnici

uvijek bili pjesnici rođenih lovera

iskreni poput rođenih ubojica

da se često nisu ni češljali

ni rezali nokte

ne možeš se više oteti šutnjom

sve najbolje i najgore od tebe

je prošlo kroz moj želudac

ostalo je u prstima

sagraditi te mogu zatvorenih očiju

  
    TRČIMO POSLJEDNJI KRUG

     

    sve je pripremljeno

žice na gitari zategnute

petne žile isto

naš crvuljak širom otvoren

u njemu izgreban leluja vrli novi svijet

za stolom

moj grimiz i tvoj ljupki oker spojeni u laktovima

u slobodno vrijeme

rame uz rame

trčimo naš posljednji krug

lijevo uho sam izgubila nakon prvog pucnja

starter bogami ne koristi ćorke

opružena pred bradatim gospodinom

u haljini jednostavna kroja

šutim u izobilju

na pitanje

jedem li još uvijek školjke

kažem

pustite to

imate vi dovoljno svojih problema

  
    MEKSIKO

     

    te noći na ljetnoj terasi svog prijatelja

čitala si mi pjesme silovite meksičke pjesnikinje

od koje se zrak uskovitlao

a komadić zemlje na kojem sam stajala

postao užasno uzak i groban

    čitala si je s kastanjetama u zglobovima

i tekilom među bedrima

i već sam pomislila da se vraćaš

ali oči koje sam zatekla nisu imale veze

s meksičkom pjesnikinjom

ni sa mnom

pa sam odustala od toga da ti kažem

kako sam se još kao djevojčica hranila žar pticama

toliko da su mi opernatile ruke

i kuda god njima posegnula

sve se nekako izdizalo i fijucalo i frcalo na sve strane

moje noći su se uvijek caklile i pucketale poput vlažnih grančica

i čim sam se dočepala nogu

počela sam bježati splavom niz rijeku

do samoga ušća

    kasnije sam odlazila vlakom milje i milje daleko

i mnogo toga sam ugledala samo na trenutak

kroz zamagljen prozor

i mnogo čizama sam potrošila

do prstiju

prevrćući kamen po kamen

čašu po čašu

grad po grad

ne bi li te negdje u tom zapetljaju crijeva, jezika i makadama pronašla

    ono što ti je iscrtalo tragove iskrenja na leđima

nije te htjelo porobiti

htjelo te samo utisnuti u prostor između ključnih kostiju

mjesto na kojem se najjasnije čuje žila kucavica

koje snajperisti nikada ne pogađaju

malo sklonište za ranjene ptice i odbjegle cvrčke

  
    MEMENTO

     

    na tisuće porculanskih strelica

još uvijek pada

pod kožu mi se zavlači staklena vuna

iz vlažnih haustora

iz tvoje glave

preskače me paragranica exclusiv

ovaj grad mi nikada nije bio dom

iako se cijela obitelj sijamskih blizanaca

već godinama trudi

da mi stvori komadić neba

po cijenu da zbog njega život zagubi

čitava vojska naoštrenih zlaćanih pčela

teškom mukom dotjeranih

u najnovijim modelima perilica

posljednjeg centrifugalnog krika

ujutro se svejedno budim izgrebana do krvi

noću redovito sanjam

kako niz zavojite kamene stube

kotrljaš malo sirius sunce

koje kada te ugleda

vrijedno stane mahati repom

ne znajući da ćeš ga

kao i mene

zalijevati hladnom vodom

sve dok mu se plameno srce ne raspukne

  
    RASKOLJNIKOV

     

    čak i onda

kada je tvoje lice bilo meko prebačeno preko mog

zrakom je zujalo

na tisuće malih demona

koji su se u moju dušu izljevali poput rastvorenih lignji

a ti si im pri slabom svjetlu pomagala sakriti uže

kojim je pridavljena bujica riječi

i krvavi nož

kojim sam raskoljena

na ono nešto umotano u dječju dekicu

što još uvijek miriše na vaniliju i zelene jabuke

i ono drugo što krvari poput bijesne životinje

    u ovoj tišini

koja podsjeća na ocean

i zmijsko gnijezdo

raskolio me

raskoljeni raskoljnikov

poduprt onom raskošnom groznicom

i svojom krvavom pravdom

i više nije preostala ni jedna jedina misao

koju nisam okusila

koju ne vezujem oko vrata

koju ne raspirujem otrovnim dahom

svo ono znanje koje mi je ranije promaklo

utrljao mi je raskoljeni raskoljnikov

svojom sjajnom sjekirom

posred snova

  
    VITA JE FINITA

     

    nisam dobro vidjela

sijevalo je

i često sam morala zatvarati oči

nad šoferšajbom je bljeskalo

bez osvrtanja molim

gledaj naprijed

naprijed gledaj

tvoji odlasci su zauvijek izgubljeni

razasuti leže pored ceste

zajedno s pregaženim mačkama

i zgužvanim kutijama cigara

tvoju granu otpilila je korporacijska vatrogasna družina

montparnasse i montmartre zakračunali su vrata

plesačicama su iskočile modre vene

žongleri se ne žele igrati vatrom

huckleberry je kupio tucet kravata

alfonso je spuznuo pod zemlju od srama

towanda je nestala duboko u amazoni

u smrznutom ribnjaku pridavljena su sva tvoja čuda

ni sto japanskih stručnjaka ti ne može pomoći

vidiš kako se boja razlijeva

morat ćeš suziti tu elipsu koju opisuješ

ako ne želiš završiti u kazalištu sjena

s pregršt vlastitih kostiju pod nogama

vrati matrikulu i srebrni pištolj

laneno odijelo i mali kockarski parobrod

tiho ih vrati natrag u tišinu

i ne vjeruj više stvarima

kojima ne možeš uzeti gipsani odljev

sve je ok

život je živ

vita je finita

  
    KRATKA POVIJEST BOLESTI IV

     

    pacijentica je sićušnim pogledom okrznula mene

a zatim iz rorscahovih mrlja

iscrtkala splav od čvrsto poslagane hrastovine

i rekla

jedro je od najbolje tkanine ovog dijela svijeta

u kutu je džepni jazz bend

baš kako ona voli

u mom trbuhu užarene borove iglice

koje iskre crveno i zeleno

hej, kako je samo pjegavo nebo tamo

pod kišom padalica pucaju membrane

i nema druge nego trčati

najbrže što se može

tamo gdje se ona razlijeva

skliska poput mlade ribe

nema druge nego skinuti se

i leći pod uzano stakleno zvono

čekati

dok zvjezdani prah dobuje mrtvu tišinu

